আবু দাউদ তায়ালিসি

আবু দাউদ সুলায়মান ইবনে দাউদ আত তায়ালিসি ( ; ৭৫০/৭৫১ –৮১৯/৮২০ খ্রি.) ছিলেন হিজরি দ্বিতীয় শতাব্দীর একজন মুসলিম পণ্ডিত, মুহাদ্দিস ও হাদিস সংকলক।

জীবনী 
তায়ালিসি ১৩৩ হিজরি সালে (৭৫০/৭৫১ খ্রি) ইরাকের বসরায় জন্মগ্রহণ করেন। প্রাথমিক শিক্ষা নিজ শহরে শেষ করে উচ্চশিক্ষার উদ্দেশ্যে বাগদাদে চলে যান। সেখানে তিনি হাদীসের খ্যাতনামা আলেমদের থেকে শিক্ষা গ্রহণ করেন; যেমন: হাম্মাদ ইবনে সালামা, আবু আওয়ানা ও মুহাম্মদ ইবনে আব্দুর রহমান প্রমুখ। 

আল-তায়ালিসি ছিলেন একজন অত্যন্ত নির্ভরযোগ্য হাদীস বর্ণনাকারী, যাকে সকল হাদীস বিশারদরাই বিশ্বাসযোগ্য হিসেবে গণ্য করেছেন। তায়ালিসি হাদীস সংগ্রহের উদ্দেশ্যে বহু দেশ সফর করেছেন এবং দীর্ঘ পরিশ্রমের মাধ্যমে নিজের বিখ্যাত হাদীস গ্রন্থ মুসনাদে তায়ালিসি সংকলন করেন। তিনি ২০৪ হিজরি সালে মৃত্যুবরণ করেন এবং বসরায় তাকে দাফন করা হয়।

উল্লেখ্য যে, তাঁর পরিচয় নিয়ে অনেকেই বিভ্রান্ত হয়ে যান। তাই বলা দরকার আবু দাউদ তায়ালিসিকে আবু দাউদ সিজিস্তানির সঙ্গে গুলিয়ে ফেলা যাবে না। আবু দাউদ সিজিস্তানি হলেন সুনানে আবু দাউদ নামক বিখ্যাত হাদীস সংকলনের রচয়িতা, যা ছয়টি প্রসিদ্ধ হাদীস সংকলনের একটি।

মূল্যায়ন 
ইমাম মিযযি তাঁর গ্রন্থ তাহযিবুল কামালে আবু দাউদ সম্পর্কে বলেন, আব্দুল কারীম ইবনে আহমাদ বর্ণনা করেন যে, আমর ইবনে আলি ফাল্লাস বলতেন: “আমি মুহাদ্দিসদের মধ্যে আবু দাউদের চেয়ে অধিক হিফয শক্তিসম্পন্ন কাউকে দেখিনি।” তিনি নিজেই বলতেন যে: “আমি অহংকার ছাড়াই ত্রিশ হাজার হাদীস মুখস্থ বলতে পারি এবং আমার বক্ষে রয়েছে উসমান বুরীর বারো হাজার হাদীস, যা সম্পর্কে বসরাবাসী কোনো প্রশ্নই করেনি। তাই আমি এগুলো ইস্পাহানে প্রচার করেছি। 

জাফর ফারিয়াবী আমর ইবনে আলীর সূত্রে বলেন: “আবু দাউদ ছিলেন বিশ্বস্ত। আলি ইবনুল মাদিনী বলেছিলেন: আমি আবু দাউদের চেয়ে হিফজে উত্তম কাউকে দেখিনি। উমর ইবন শাব্বা বর্ণনা করেন, আবু দাউদ যখন ইস্পাহানে ছিলেন, তাঁর কাছ থেকে তারা চল্লিশ হাজার হাদীস লিখে নিয়েছিল, অথচ তাঁর সঙ্গে কোনো কিতাব ছিল না। ইব্রাহিম ইস্পাহানি বলেন, তিনি বন্দারকে বলতে শুনেছেন: আমি আবু দাউদের জন্য সবচেয়ে বেশি কেঁদেছিলাম তাঁর হিফজ, জ্ঞান ও সুন্দর আলোচনার ক্ষমতার কারণে। আবদুর রহমান ইবনে মাহদি বলেন: আবু দাউদ ছিলেন সবচেয়ে সত্যবাদী ব্যক্তি। ইমাম আহমাদ ইবনে হাম্বল বলেন: আবু দাউদ সত্যবাদী ও নির্ভরযোগ্য। যখন বলা হলো, তিনি তো কিছু ভুলও করেন? এর উত্তরে তিনি বলেন: তা সহনীয়। ইবনে সাঈদ বলেন, আবু দাউদ ও আবদুর রহমান ইবনে মাহদী একসাথে বলাজার খেয়েছিলেন (একধরনের স্মৃতিশক্তি বৃদ্ধিকারী গাছের রস), যার ফলে আবু দাউদের স্মৃতি প্রখর হয়, কিন্তু আবদুর রহমান কুষ্ঠ রোগে আক্রান্ত হন। আবু দাউদ চল্লিশ হাজার হাদীস মুখস্থ করেছিলেন এবং আবদুর রহমান দশ হাজার। 

ইব্রাহিম ইবনে সাঈদ জাওহারি বলেন, আবু দাউদ এক হাজার হাদীসে ভুল করেছিলেন। তবে ইমাম নাসায়ী বলেছেন: তিনি সবচেয়ে সত্যবাদীদের একজন ছিলেন এবং তাঁর কথাবার্তাও খাঁটি ছিল। ইবনে আদি বলেন, ইমাম আবু দাউদ বসরায় সবচেয়ে মুখস্থশক্তিসম্পন্ন মুহাদ্দিস ছিলেন। তিনি বলেন: “চারজন শু‘বার প্রধান ছাত্র হিসেবে গণ্য হন: মুয়ায ইবনে মুয়ায, খালিদ ইবন হারিস, ইয়াহইয়া আল-কাত্তান ও গুন্দার এবং এরপর আবু দাউদের নাম আসে। তাঁর এত বড় হাদীস-সংগ্রহ ছিল যে, ভুল করা বিচিত্র নয়। 

ইবনে সা‘দ বলেন, “তিনি ছিলেন একজন নির্ভরযোগ্য ও বহু হাদীস বর্ণনাকারী ব্যক্তি, যদিও মাঝে মাঝে ভুল করতেন। তাঁর মৃত্যু হয়েছিল ২০৩ হিজরিতে বসরায়, যখন তাঁর বয়স হয়েছিল ৭২ বছর। ইবনে হিব্বান তাঁকে “আস-সিকাত” গ্রন্থে স্থান দিয়েছেন। আবদুর রহমান ইবনে আবি হাতিম তাঁর পিতা থেকে বর্ণনা করেন: ইমাম আবু দাউদ ছিলেন একজন সত্যবাদী মুহাদ্দিস। যদিও তিনি ভুল করতেন, কিন্তু মুখস্থে তিনি অত্যন্ত শক্তিশালী ছিলেন। 

ওয়াকি বলেন: দীর্ঘ হাদীসে আবু দাউদের চেয়ে বেশি হিফজশক্তিসম্পন্ন কেউ ছিল না। শু‘বা পর্যন্ত বলেন: হে আবু দাউদ! আমরা এর চেয়ে ভালো কিছু নিয়ে আসতে পারি না, যা তুমি নিয়ে এসেছ।

রচনাবলী 
তিনি অনেক বই লিখেছেন; তবে তাঁর সবচেয়ে প্রসিদ্ধ গ্রন্থ হল মুসনাদ আল-তায়ালিসি, যা হাদীস সংকলনের জগতে একটি গুরুত্বপূর্ণ অবদান হিসেবে বিবেচিত হয়।

তথ্যসূত্র 

মুহাদ্দিস
সুন্নি ইমাম
৮২০-এ মৃত্যু